
Ministru kabineta noteikumi Nr. 325
Rīgā 2026. gada 9. jūnijā (prot. Nr. 32 37. §)
Grozījumi Ministru kabineta 2025. gada 1. aprīļa noteikumos Nr. 213 "Valsts un Eiropas Savienības atbalsta piešķiršanas kārtība Eiropas Lauksaimniecības fonda lauku attīstībai intervencē "Mākslīgo mitrāju izveide""
Izdoti saskaņā ar  Lauksaimniecības un lauku attīstības likuma 5. panta ceturto un septīto daļu
· Izdarīt Ministru kabineta 2025. gada 1. aprīļa noteikumos Nr. 213 "Valsts un Eiropas Savienības atbalsta piešķiršanas kārtība Eiropas Lauksaimniecības fonda lauku attīstībai intervencē "Mākslīgo mitrāju izveide"" (Latvijas Vēstnesis, 2025, 65. nr.) šādus grozījumus:
· 1. Svītrot 10. punktu.
· 2. Papildināt ar 16.1 punktu šādā redakcijā:
· "16.1 Īstenojot šo noteikumu 3. punktā minēto intervenci, būvdarbus veic būvuzņēmējs, piesaistot sertificētu hidromelioratīvās būvniecības speciālistu, vai atbalsta pretendents, ja tam ir atbilstoša kvalifikācija un tiek piesaistīts sertificēts speciālists meliorācijas sistēmu būvdarbu vadīšanā un būvuzraudzībā. Par būvdarbu vadītāja un būvuzrauga piesaisti paša īstenotiem būvdarbiem atbalsta pretendents informē Lauku atbalsta dienestu, iesniedzot projekta iesniegumu."
· 3. Izteikt 23.4.3. apakšpunktu šādā redakcijā:
· "23.4.3. ūdens attīrās seklā slānī, vismaz 50 procentu no mākslīgā mitrāja spoguļvirsmas laukuma aizņemot veģetācijai, ko veido dabiski vai reti stādīti ūdensaugi, vienlaikus nodrošinot, ka tie ir no dažādām augu sugām, piemēram, niedres, vilkuvāles, meldri, kalmes vai citi mitrummīloši augi, vai augi, kas fitoremidiācijas ceļā veicina nevēlamā elementa papildu attīrīšanu;".
· 4. Papildināt ar 28.11. apakšpunktu šādā redakcijā:
· "28.11. izdevumi, kas saistīti ar meliorācijas sistēmas pārbūvi, atjaunošanu vai izbūvi."
· 5. Izteikt 29. punktu šādā redakcijā:
· "29. Šo noteikumu 3. punktā minētās intervences atbalsta saņēmējam ir pieejams avanss bez kredītiestādes garantijas ne vairāk kā 50 procentu apmērā no projekta kopējā publiskā finansējuma pēc tam, kad pieņemts lēmums par projekta iesnieguma apstiprināšanu."
· 6. Izteikt 39. punktu šādā redakcijā:
· "39. Atbalsta saņēmējs vismaz piecus gadus pēc šo noteikumu 3. punktā minētās intervences īstenošanas nodrošina izbūvētā mākslīgā mitrāja uzturēšanu un ilgtspēju atbilstoši normatīvajiem aktiem par meliorācijas sistēmas ekspluatāciju un uzturēšanu, garantējot tā funkcionēšanu atbilstoši paredzētajam mērķim un nepieļaujot meliorācijas sistēmas darbības pasliktināšanos."

